               COMISIA EUROPEANĂ
            Bruxelles, 14.12.2018
            COM(2018) 837 final
            2018/0425(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Grupului de lucru pentru vinuri instituit prin Acordul de parteneriat economic dintre Uniunea Europeană și Japonia în ceea ce privește formularele care trebuie utilizate drept certificate pentru importul produselor vitivinicole originare din Japonia în Uniunea Europeană și modalitățile privind autocertificarea

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Grupului de lucru pentru vinuri cu privire la adoptarea preconizată a deciziei privind formularele care trebuie utilizate drept certificate pentru importul de produse vitivinicole originare din Japonia în Uniunea Europeană și modalitățile de punere în aplicare a autocertificării. Prezenta propunere are ca scop să garanteze că Grupul de lucru pentru vinuri poate adopta decizia menționată anterior la intrarea în vigoare a Acordului de parteneriat economic dintre Uniunea Europeană și Japonia (1 februarie 2019).

               2.Contextul propunerii

               2.1.Acordul de parteneriat economic

               Acordul de parteneriat economic dintre Uniunea Europeană și Japonia (denumit în continuare „acordul”) urmărește liberalizarea și facilitarea comerțului și a investițiilor, precum și promovarea unei relații economice mai strânse între părți. Acordul intră în vigoare la [data intrării în vigoare].

               2.2.Grupul de lucru pentru vinuri

               În conformitate cu articolul 22.4 din acord, se instituie un grup de lucru pentru vinuri. Grupul de lucru pentru vinuri este responsabil pentru punerea în aplicare și funcționarea eficace a secțiunii C și a anexei 2-E.

               2.3.Actul avut în vedere de Grupul de lucru pentru vinuri

               În temeiul articolului 2.35 alineatul (3) din acord, Grupul de lucru pentru vinuri se reunește pentru prima dată la data intrării în vigoare a acordului. La [data intrării în vigoare], în cursul primei sale reuniuni, grupul de lucru trebuie să adopte o decizie privind formularele care trebuie utilizate drept certificate pentru importul de produse vitivinicole originare din Japonia în Uniunea Europeană și privind modalitățile de punere în aplicare a autocertificării („actul avut în vedere”).

               Scopul actului avut în vedere este de a pune în aplicare în mod eficace secțiunea C și anexa 2-E din acord, în special articolul 2.28 alineatul (1) din acord.

               3.Poziția care urmează să fie adoptată în numele Uniunii

               Acordul de parteneriat economic dintre Uniunea Europeană și Japonia, care face obiectul propunerii Comisiei de Decizie a Consiliului COM (2018)192 final, conține o secțiune cuprinzătoare privind facilitarea reciprocă a exporturilor de vinuri, așa-numitul „pachet privind vinurile”. Această secțiune prevede în special eliminarea completă a tarifelor, de la intrarea în vigoare a acordului, pentru vinurile și vinurile spumante europene exportate în Japonia, protecția pe teritoriul Japoniei a aproximativ 130 de denumiri de indicații geografice de vinuri din UE, aprobarea mai multor practici oenologice ale UE, inclusiv a unor aditivi prioritari utilizați pentru vin, și adoptarea unei certificări simplificate a vinurilor japoneze importate în UE printr-o decizie a Grupului de lucru pentru vinuri.

               Actul avut în vedere de grupul de lucru permite punerea în aplicare a acestei secțiuni cuprinzătoare prin stabilirea formularelor care trebuie utilizate drept certificate de import pentru produse vitivinicole originare din Japonia în UE și a modalităților de punere în aplicare a autocertificării.

               Formularele și modalitățile de autocertificare sunt conforme cu politicile Uniunii Europene privind facilitarea comerțului și cooperarea în domeniul prevenirii fraudei cu țările terțe care au încheiat acorduri cu Uniunea.

               Prin urmare, adoptarea lor ar trebui să fie aprobată.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Conceptul include totodată și instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul în discuție

               Grupul de lucru pentru vinuri este un organism instituit prin acord.

               Actul pe care Grupul de lucru pentru vinuri este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 1.3 din acord.

               Actul avut în vedere nu completează și nici nu schimbă cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Principalul obiectiv și conținut al actului avut în vedere se referă la liberalizarea și facilitarea comerțului cu produse vitivinicole.

               Prin urmare, temeiul juridic material al deciziei propuse este articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 din TFUE coroborat cu articolul 218 alineatul (9) din TFUE.

               5.Publicarea actului avut în vedere

               Întrucât va trebui ca cerințele stabilite în actul Grupului de lucru pentru vinuri să fie puse în practică de autoritățile vamale și de importatorii în UE, este necesar ca acest act să fie publicat în Jurnalul Oficial al Uniunii Europene după adoptarea sa.

               2018/0425 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Grupului de lucru pentru vinuri instituit prin Acordul de parteneriat economic dintre Uniunea Europeană și Japonia în ceea ce privește formularele care trebuie utilizate drept certificate pentru importul produselor vitivinicole originare din Japonia în Uniunea Europeană și modalitățile privind autocertificarea

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat economic dintre Uniunea Europeană și Japonia (denumit în continuare „acordul”) a fost încheiat de Uniune prin Decizia [...] a Consiliului
                  2
               . Acesta intră în vigoare la [1 februarie 2019].

               (2)În conformitate cu articolul 2.28 alineatul (2 ) din acord, Grupul de lucru pentru vinuri adoptă, printr-o decizie, modalitățile de punere în aplicare a alineatului (1) de la respectivul articol care prevede certificarea pentru importul și vânzarea în Uniune a produselor vitivinicole originare din Japonia, în special formularele care trebuie utilizate și informațiile care trebuie furnizate în certificat.

               (3) Articolul 2.35 alineatul (2) litera (a) din acord prevede că printre funcțiile Grupului de lucru pentru vinuri se numără adoptarea modalităților referitoare la autocertificare.

               (4)În temeiul articolului 2.35 alineatul (3) din acord, Grupul de lucru pentru vinuri se reunește pentru prima dată la data intrării în vigoare a acordului.

               (5)În cadrul primei sale reuniuni din [1 februarie 2019/data intrării în vigoare a acordului], Grupul de lucru pentru vinuri trebuie să adopte decizia privind formularele care trebuie utilizate drept certificate de import pentru produsele vitivinicole originare din Japonia în Uniune și modalitățile privind autocertificarea, pentru a permite punerea în aplicare efectivă a acordului și implicit pentru a simplifica importul de produse vitivinicole originare din Japonia. Formularele și modalitățile de autocertificare avute în vedere sunt conforme cu politicile Uniunii Europene privind facilitarea comerțului și cooperarea în domeniul prevenirii fraudei cu țările terțe care au încheiat acorduri cu Uniunea.

               (6)Este necesar să se stabilească poziția care urmează să fie adoptată în numele Uniunii în cadrul Grupului de lucru pentru vinuri, deoarece decizia adoptată de acest grup de lucru va avea caracter obligatoriu pentru Uniune,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul primei reuniuni a Grupului de lucru pentru vinuri se bazează pe proiectul de decizie a Grupului de lucru pentru vinuri anexat la prezenta decizie.

               Articolul 2

               După adoptare, decizia Grupului de lucru pentru vinuri se publică în Jurnalul Oficial al Uniunii Europene.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (2)

                        JO L […], […], p. […].

    ---documentbreak---

               COMISIA EUROPEANĂ
            Bruxelles, 14.12.2018
            COM(2018) 837 final
            ANEXĂ
            la Propunerea de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Grupului de lucru pentru vinuri instituit prin Acordul de parteneriat economic dintre Uniunea Europeană și Japonia în ceea ce privește formularele care trebuie utilizate drept certificate pentru importul produselor vitivinicole originare din Japonia în Uniunea Europeană și modalitățile privind autocertificarea

               ANEXĂ

               DECIZIA NR. 1 A GRUPULUI DE LUCRU UE-JAPONIA PENTRU VINURI

               din….

               privind adoptarea formularelor care trebuie utilizate pentru certificatele de import în Uniunea Europeană al produselor vitivinicole originare din Japonia și a modalităților privind autocertificarea

               GRUPUL DE LUCRU PENTRU VINURI,

               Având în vedere Acordul de parteneriat economic dintre Uniunea Europeană și Japonia (denumit în continuare „acordul”), în special articolele 2.28 și 2.35,

               întrucât:

               (1)Acordul de parteneriat economic dintre Uniunea Europeană și Japonia (denumit în continuare „acordul”) intră în vigoare la [1 februarie 2019].

               (2)Articolul 22.4 din acord instituie un Grup de lucru pentru vinuri care, printre altele, este responsabil pentru punerea în aplicare și funcționarea eficace a secțiunii C și a anexei 2-E la acord.

               (3)În conformitate cu articolul 2.28 din acord, un certificat autentificat în conformitate cu actele cu putere de lege și actele administrative ale Japoniei, inclusiv un certificat pe propria răspundere emis de un producător autorizat de autoritatea competentă din Japonia, este suficient pentru a dovedi că au fost îndeplinite cerințele privind importul și vânzarea în Uniunea Europeană a produselor vitivinicole originare din Japonia.

               (4)În conformitate cu articolul 2.28 alineatul (2) litera (a) din acord, formularele care trebuie utilizate drept certificate și informațiile care trebuie furnizate pe certificate trebuie să fie adoptate printr-o decizie a Grupului de lucru pentru vinuri, instituit în temeiul articolului 22.4 din acord.

               (5)În conformitate cu articolul 2.35 alineatul (2) litera (a) din acord, modalitățile privind autocertificarea trebuie să fie adoptate de Grupul de lucru pentru vinuri,

               DECIDE:

               Articolul 1

               1.Formularul care trebuie utilizat pentru certificatele autentificate în conformitate cu actele cu putere de lege și actele administrative ale Japoniei este prevăzut în anexa I la prezenta decizie.

               2.Formularul care trebuie utilizat pentru certificatele pe propria răspundere stabilite de producătorii autorizați de autoritatea competentă din Japonia este prevăzut în anexa II la prezenta decizie.

               3.Modalitățile de autocertificare de către producătorii autorizați de autoritatea competentă din Japonia sunt prevăzute în anexa III la prezenta decizie.

               Articolul 2

               Prezenta decizie intră în vigoare la [1 februarie 2019/data intrării în vigoare a acordului].

                     Pentru Grupul de lucru pentru vinuri

                     […]

               ANEXA I

               MODEL DE CERTIFICAT EMIS DE NATIONAL RESEARCH INSTITUTE OF BREWING [NRIB] PENTRU IMPORTURILE ÎN UE DE PRODUSE VITIVINICOLE ORIGINARE DIN JAPONIA
                  1

                        1. Exportator (nume și adresă complete)

                        Țara terță emitentă:  JAPONIA

                        VI 1 simplificat - Nr. de ordine
                           2
                        :

                        DOCUMENT PENTRU IMPORTUL DE VIN, SUC DE STRUGURI SAU MUST DE STRUGURI ÎN UNIUNEA EUROPEANĂ

                        2. Destinatar (numele și adresa)

                        3. Ștampila administrației vamale (numai pentru uzul oficial al UE)

                        4. Mijloace de transport și informații privind transportul
                           3

                        5. Locul de descărcare (dacă este diferit de 2)

                        6. Descrierea produsului importat
                           4

                        7. Cantitate în l/hl/kg

                        8. Număr de recipiente
                           5

                        9.Certificat

                        „Produsul descris mai sus este destinat consumului uman direct și respectă definițiile și practicile oenologice autorizate în secțiunea C din capitolul 2 al Acordului de parteneriat economic dintre Uniunea Europeană și Japonia.”

                        Numele și adresa producătorului:

                        Numele și adresa complete ale organismului competent:                               Locul și data:

                        National Research Institute of Brewing

                        sub supravegherea Ministerului de Finanțe al Japoniei

                        3-7-1, Kagamiyama, Higashihiroshima, Hiroshima, Japonia

                        Ștampila organismului competent:

                        Semnătura, numele și calitatea agentului din cadrul organismului competent:

               Atribuirea (punerea în liberă circulație și eliberarea extraselor)

                        Cantitate

                        10. Nr. și data documentului vamal de punere în liberă circulație, precum și cele ale extrasului

                        11. Numele și adresa complete ale destinatarului (extras)

                        12. Sigiliul

                        autorității

                        competente

                        Disponibilă

                        Atribuită

                        Disponibilă

                        Atribuită

                        Disponibilă

                        Atribuită

                        13. Observații suplimentare

               ANEXA II

               MODEL DE CERTIFICAT PE PROPRIA RĂSPUNDERE PENTRU IMPORTURILE ÎN UNIUNEA EUROPEANĂ DE PRODUSE VITIVINICOLE ORIGINARE DIN JAPONIA
                  6

                        1. Exportator (nume și adresă complete)

                        Țara terță emitentă:  JAPONIA

                        VI 1 simplificat                       Nr. de ordine
                           7
                        :

                        DOCUMENT PENTRU IMPORTUL DE VIN, SUC DE STRUGURI SAU MUST DE STRUGURI ÎN UNIUNEA EUROPEANĂ

                        2. Destinatar (numele și adresa)

                        3. Ștampila administrației vamale (numai pentru uzul oficial al UE)

                        4. Mijloace de transport și informații privind transportul
                           8

                        5. Locul de descărcare (dacă este diferit de 2)

                        6. Descrierea produsului importat
                           9

                        7. Cantitate în l/hl/kg

                        8. Număr de recipiente
                           10

                        9.Certificat

                        „Produsul descris mai sus este destinat consumului uman direct și respectă definițiile și practicile oenologice autorizate în secțiunea C din capitolul 2 al Acordului de parteneriat economic dintre Uniunea Europeană și Japonia. Acesta a fost produs de un producător autorizat în mod individual de Agenția fiscală națională a Japoniei pentru producția de vinuri și de National Research Institute of Brewing (NRIB) pentru autocertificare. Producătorul face obiectul inspecției și supravegherii de către NRIB.”

                        Denumirea, adresa și numărul de înregistrare/autorizare al producătorului autorizat:

                        Numele și adresa complete ale organismului competent:                   Locul și data:

                        National Research Institute of Brewing

                        sub supravegherea Ministerului de Finanțe al Japoniei

                        3-7-1, Kagamiyama, Higashihiroshima, Hiroshima, Japonia

                        Ștampila producătorului autorizat:                                     Semnătura producătorului autorizat:

                        10. RAPORT DE ANALIZĂ (descrie caracteristicile analitice ale produsului descris mai sus)

                        PENTRU MUST DE STRUGURI ȘI SUC DE STRUGURI:

                         Nu este necesară nicio informație

                        PENTRU VIN ȘI MUSTUL DE STRUGURI AFLAT ÎNCĂ ÎN FERMENTAȚIE:

                        - Tărie alcoolică dobândită:

                        PENTRU TOATE PRODUSELE:

                        - Dioxid de sulf total:

                        - Aciditate totală:

                        Ștampila producătorului autorizat:                                    Locul și data:

                        Semnătura, numele și calitatea producătorului autorizat:

                        Atribuirea (punerea în liberă circulație și eliberarea extraselor)

                        Cantitate

                        11. Nr. și data documentului vamal de punere în liberă circulație, precum și cele ale extrasului

                        12. Numele și adresa complete ale destinatarului (extras)

                        13. Sigiliul

                        autorității

                        competente

                        Disponibilă

                        Atribuită

                        Disponibilă

                        Atribuită

                        Disponibilă

                        Atribuită

                        14. Observații suplimentare

               Anexa III

               Modalități de autocertificare

               1.National Research Institute of Brewing, aflat sub supravegherea Ministerului de Finanțe al Japoniei,

               (i)desemnează individual producătorii autorizați în Japonia să elaboreze certificatele pe propria răspundere menționate la articolul 2.28 din Acordul de parteneriat economic dintre Uniunea Europeană și Japonia;

               (ii)supraveghează și inspectează producătorii autorizați și

               (iii)comunică Uniunii Europene:

               ·de două ori pe an, în lunile ianuarie și iulie, numele și adresele producătorilor autorizați împreună cu numerele lor oficiale de înregistrare și

               ·fără întârziere, orice modificare a numelor și a adreselor sau retragerea oricărui producător autorizat.

               2.Uniunea Europeană publică și actualizează fără întârziere numele și adresele producătorilor autorizați în lista organismelor competente și a laboratoarelor desemnate de țările terțe, precum și a producătorilor și prelucrătorilor de vinuri autorizați pentru întocmirea documentelor VI-1 pentru importurile de vin în UE, care este disponibilă pe site-ul oficial al Comisiei Europene:

               ec.europa.eu/agriculture/sites/agriculture/files/wine/lists/06.

                     (1)

                        În conformitate cu articolul 2.28 din Acordul de parteneriat economic dintre UE și Japonia

                     (2)

                        Acesta este numărul de trasabilitate al lotului alocat de NRIB.

                     (3)

                        A se indica: transportul folosit pentru livrarea la punctul de intrare în UE; a se preciza modul de transport (maritim, aerian etc.); a se indica numele navei etc.

                     (4)

                        A se indica următoarele informații:- Denumirea comercială așa cum apare pe etichetă (de exemplu, numele producătorului, regiunea vitivinicolă, denumirea mărcii etc.);- Numele țării de origine: [a se indica „Japonia”];- Denumirea IG, dacă este cazul;- Tăria alcoolică dobândită, în volume- Culoarea produsului (a se indica exclusiv „roșu”, „roze” sau „alb”);- Codul din Nomenclatura combinată (codul NC).

                     (5)

                        Prin „recipient” se înțelege un recipient pentru vin mai mic de 60 de litri. Numărul de recipiente poate fi același cu numărul de sticle.

                     (6)

                        În conformitate cu articolul 2.28 din Acordul de parteneriat economic dintre Uniunea Europeană și Japonia.

                     (7)

                        Acesta este numărul de trasabilitate al lotului alocat de National Research Institute of Brewing (NRIB).

                     (8)

                        A se indica: transportul folosit pentru livrarea la punctul de intrare în UE; a se preciza modul de transport (maritim, aerian etc.); a se indica numele navei etc.

                     (9)

                        A se indica următoarele informații:- Denumirea comercială așa cum apare pe etichetă (de exemplu, numele producătorului, regiunea vitivinicolă, denumirea mărcii etc.);- Numele țării de origine: [a se indica „Japonia”];- Denumirea IG, dacă este cazul;- Tăria alcoolică dobândită, în volume- Culoarea produsului (a se indica exclusiv „roșu”, „roze” sau „alb”);- Codul din Nomenclatura combinată (codul NC).

                     (10)

                        Prin „recipient” se înțelege un recipient pentru vin mai mic de 60 de litri. Numărul de recipiente poate fi același cu numărul de sticle.


               COMISIA EUROPEANĂ
            Bruxelles, 15.2.2019
            COM(2019) 82 final
            2019/0039(NLE)
            Propunere de
            DECIZIE A CONSILIULUI
            privind prezentarea, în numele Uniunii Europene, a unei propuneri de includere a metoxiclorului în lista din anexa A la Convenția de la Stockholm privind poluanții organici persistenți

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Convenția de la Stockholm privind poluanții organici persistenți („convenția”), aprobată prin Decizia 2006/507/CE a Consiliului
                     1
                  , a intrat în vigoare la 17 mai 2004. Obiectivul său este protecția sănătății umane și a mediului împotriva poluanților organici persistenți (POP). Convenția oferă un cadru, bazat pe principiul precauției, pentru eliminarea producției, a utilizării, a importului și a exportului de POP, pentru manipularea și eliminarea în condiții de siguranță a acestora și pentru eliminarea sau reducerea emisiilor de anumiți POP produși în mod neintenționat.

                  Regulamentul (CE) nr. 850/2004 al Parlamentului European și al Consiliului
                     2
                   transpune în dreptul Uniunii angajamentele stabilite în convenție și în Protocolul la Convenția din 1979 privind poluarea atmosferică transfrontalieră pe distanțe lungi, referitor la poluanții organici persistenți (denumit în continuare „protocolul”), aprobat prin Decizia nr. 259/2004/CE a Consiliului
                     3
                  .

                  Articolul 8 alineatul (1) din convenție prevede că orice parte poate prezenta secretariatului o propunere de includere a unei substanțe chimice în lista din anexele A, B și/sau C la convenție, care va fi apoi analizată de Comitetul de examinare a poluanților organici persistenți în conformitate cu articolul 8 alineatele (3) și (4). Propunerea conține informațiile prevăzute în anexa D. Pe baza recomandării Comitetului de examinare a poluanților organici persistenți, Conferința părților decide dacă să se includă o substanță în lista din anexa A (eliminare), anexa B (restricționare) și/sau anexa C (producție neintenționată). Procedura pentru adoptarea de modificări ale anexelor este reglementată de articolul 22 din convenție.

                  Utilizarea metoxiclorului ca substanță activă în produsele de protecție a plantelor și în produsele biocide în Uniunea Europeană este interzisă în temeiul Regulamentului (CE) nr. 1107/2009 al Parlamentului European și al Consiliului
                     4
                   și, respectiv, în temeiul Regulamentului (UE) nr. 528/2012 al Parlamentului European și al Consiliului
                     5
                  . În plus, metoxiclorul nu este înregistrat în conformitate cu Regulamentul (CE) nr. 1907/2006 al Parlamentului European și al Consiliului
                     6
                   și, în consecință, nu este permisă fabricarea sau introducerea acestuia pe piață în Uniune în cantități de cel puțin 1 tonă pe an, pe producător sau pe importator.

                  În conformitate cu informațiile și datele disponibile privind proprietățile intrinseci ale metoxiclorului, care au fost evaluate în funcție de criteriile din anexa D la convenție, se poate concluziona că substanța metoxiclor este persistentă, bioacumulativă și toxică. În plus, metoxiclorul se poate, de asemenea, propaga în mediu pe distanțe lungi, iar prezența acestuia a fost detectată în zone îndepărtate, cum ar fi regiunea arctică. Având în vedere informațiile privind proprietățile PBT și LRT ale metoxiclorului, se apreciază că metoxiclorul îndeplinește criteriile din anexa D la convenție și, prin urmare, ar trebui să fie considerat POP. Detaliile evaluării sunt disponibile în dosarul științific care va însoți propunerea de includere a metoxiclorului în lista din anexa A la Convenția de la Stockholm.

                  Deși s-a interzis utilizarea metoxiclorului ca substanță activă în produsele de protecție a plantelor și în produsele biocide în Uniune cu câțiva ani în urmă și nu există alte utilizări cunoscute, nu se poate exclude faptul că metoxiclorul este încă produs, utilizat sau emis în alte țări. Din cauza potențialului de propagare în mediu pe distanțe lungi al acestei substanțe chimice, măsurile luate la nivel național sau la nivelul Uniunii nu sunt suficiente pentru a asigura un grad înalt de protecție a mediului și a sănătății umane și, în consecință, sunt necesare acțiuni mai ample la nivel internațional.

                  În vederea următoarei reuniuni a Comitetului de examinare a poluanților organici persistenți, care va avea loc în septembrie 2019, este oportună prezentarea de către Comisie, în numele Uniunii, a unei propuneri de includere a metoxiclorului în lista din anexa A, care să fie adresată secretariatului Convenției de la Stockholm. Propunerea respectivă va fi analizată în conformitate cu criteriile și procedurile prevăzute în convenție, înainte de luarea unei decizii privind includerea pe listă de către Conferința părților.

               •Coerența cu dispozițiile existente în domeniul de politică vizat

                  Propunerea este coerentă cu Regulamentul (CE) nr. 850/2004, care pune în aplicare Convenția de la Stockholm în Uniune, și completează punerea în aplicare a acestuia. Ea este în deplină conformitate cu obiectivul de a proteja sănătatea umană și mediul împotriva poluanților organici persistenți.

               •Coerența cu alte politici ale Uniunii

                  Propunerea este coerentă cu Regulamentul (CE) nr. 1107/2009 și cu Regulamentul (UE) nr. 528/2012, întrucât ambele prevăd criterii prin care nu se permite introducerea pe piață și utilizarea substanțelor PBT și a substanțelor care sunt clasificate drept POP. Un document de înțelegere comună
                     7
                   examinează relația dintre Convenția de la Stockholm, Regulamentul (CE) nr. 850/2004 și Regulamentul (CE) nr. 1907/2006 în ceea ce privește restricțiile și cerințele de autorizare, pentru a se asigura coerența.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Temeiul juridic procedural al propunerii de decizie a Consiliului este articolul 218 alineatul (9) din TFUE, care constituie temeiul adecvat pentru un act care definește poziția Uniunii Europene în ceea ce privește un acord internațional, în acest caz Convenția de la Stockholm.

                  Temeiul juridic de fond este articolul 192 alineatul (1) din TFUE, întrucât măsurile convenite în temeiul Convenției de la Stockholm urmăresc, în principal, un obiectiv de mediu (și anume, eliminarea poluanților organici persistenți).

               •Subsidiaritatea (în cazul competențelor neexclusive)

                  Poluanții organici persistenți sunt de interes global, iar Convenția de la Stockholm este pusă în aplicare în Uniune prin Regulamentul (CE) nr. 850/2004. Deoarece Uniunea este parte la convenție, este necesar ca nominalizarea unei noi substanțe chimice să fie efectuată de către Uniune.

               •Proporționalitatea

                  Poluanții organici persistenți sunt de interes global, iar Convenția de la Stockholm vizează eliminarea producției și a utilizării acestor substanțe chimice. Prin urmare, este proporțional să se propună ca această substanță chimică să fie inclusă în convenție pentru a asigura luarea de măsuri adecvate la nivel mondial.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Consultările cu părțile interesate

                  Propunerea a fost discutată cu statele membre și cu alte părți interesate în cadrul mai multor reuniuni ale autorităților competente pentru Regulamentul (CE) nr. 850/2004 și, în plus, în cadrul unei reuniuni și al unei proceduri scrise a grupului de experți pentru substanțe PBT al Agenției Europene pentru Produse Chimice, iar observațiile primite au fost luate în considerare.

               •Evaluarea impactului

                  Nu s-a efectuat o evaluare a impactului. Nominalizarea substanței chimice pentru a fi inclusă în convenție nu va avea niciun impact, deoarece nu pare să fie utilizată în UE. În cazul în care Comitetul de examinare a poluanților organici persistenți ajunge la concluzia că substanța chimică este un poluant organic persistent, acesta va analiza impactul unor eventuale măsuri de gestionare, luând în considerare informațiile socioeconomice.

               •Adecvarea reglementărilor și simplificarea

                  Propunerea nu are niciun impact asupra activității comerciale deoarece produsul chimic nu este utilizat în scopuri comerciale în Uniune și, prin urmare, nu oferă derogare microîntreprinderilor și nu include norme speciale pentru IMM-uri. Propunerea nu are niciun impact asupra competitivității sectoriale a UE sau asupra schimburilor comerciale, deoarece substanța nu face obiectul comerțului dintre Uniune și țările terțe.

               4.IMPLICAȚIILE BUGETARE

                  Propunerea nu are implicații bugetare.

               5.ALTE ELEMENTE

               •Planurile de punere în aplicare și măsurile de monitorizare, evaluare și raportare

                  Nu se consideră că sunt necesare planuri de punere în aplicare, monitorizarea, evaluarea și raportarea.

               •Explicarea detaliată a dispozițiilor specifice ale propunerii

                  Propunerea conferă Comisiei mandatul de a nominaliza metoxiclorul în vederea includerii în Convenția de la Stockholm, în numele Uniunii Europene.

               2019/0039 (NLE)

               Propunere de

               DECIZIE A CONSILIULUI

               privind prezentarea, în numele Uniunii Europene, a unei propuneri de includere a metoxiclorului în lista din anexa A la Convenția de la Stockholm privind poluanții organici persistenți

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)La 14 octombrie 2004, a fost încheiată de către Comunitatea Europeană, prin Decizia 2006/507/CE a Consiliului
                  8
               , Convenția de la Stockholm privind poluanții organici persistenți.

               (2)Ca parte la convenție, Uniunea poate înainta propuneri de modificare a anexelor la aceasta. Anexa A la convenție enumeră poluanții organici persistenți care trebuie eliminați, anexa B enumeră poluanții organici persistenți care trebuie restricționați, iar anexa C enumeră poluanții organici persistenți a căror eliberare prin producția neintenționată trebuie redusă sau eliminată.

               (3)Din informațiile științifice și rapoartele de analiză disponibile și ținând seama în mod corespunzător de criteriile de examinare prevăzute în anexa D la convenție, reiese că metoxiclorul prezintă caracteristicile poluanților organici persistenți.

               (4)Metoxiclorul nu este aprobat ca substanță activă în temeiul Regulamentului (CE) nr. 1107/2009 al Parlamentului European și al Consiliului
                  9
                și, prin urmare, nu este permisă introducerea pe piață sau utilizarea sa în Uniune în produselor de protecție a plantelor. De asemenea, metoxiclorul nu este aprobat ca substanță activă în temeiul Regulamentului (UE) nr. 528/2012 al Parlamentului European și al Consiliului
                  10
                și, prin urmare, nu este permisă introducerea pe piață sau utilizarea sa în Uniune în produsele biocide. În plus, metoxiclorul nu este înregistrat în conformitate cu Regulamentul (CE) nr. 1907/2006 al Parlamentului European și al Consiliului
                  11
                și, în consecință, nu este permisă fabricarea sau introducerea acestuia pe piață în Uniune în cantități de cel puțin 1 tonă pe an, pe producător sau pe importator.

               (5)Deși a fost eliminat treptat în Uniune în urmă cu mulți ani, metoxiclorul poate fi încă utilizat ca pesticid și dispersat în mediu în afara Uniunii, acesta putând fi motivul pentru care este detectat în mediul înconjurător. Ca urmare a potențialului de propagare în mediu pe distanțe lungi al metoxiclorului, măsurile luate la nivel național sau la nivelul Uniunii nu sunt suficiente pentru a asigura un grad înalt de protecție a mediului și a sănătății umane și, în consecință, sunt necesare acțiuni mai ample la nivel internațional.

               (6)Prin urmare, Uniunea ar trebui să prezinte secretariatului convenției o propunere privind includerea metoxiclorului în lista din anexa A la convenție,

               ADOPTĂ PREZENTA DECIZIE:

               Articolul 1

               Uniunea prezintă o propunere de includere a metoxiclorului (Nr. CAS: 72-43-5, EC No 200779-9) pe lista din anexa A la Convenția de la Stockholm privind poluanții organici persistenți („convenția”).

               Comisia comunică secretariatului convenției, în numele Uniunii, propunerea și toate informațiile necesare în temeiul anexei D la convenție.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Decizia 2006/507/CE a Consiliului din 14 octombrie 2004 privind încheierea, în numele Comunității Europene, a Convenției de la Stockholm privind poluanții organici persistenți (JO L 209, 31.7.2006, p. 1).

                     (2)

                        Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (JO L 158, 30.4.2004, p. 7).

                     (3)

                        Decizia 2004/259/CE a Consiliului din 19 februarie 2004 privind încheierea, în numele Comunității Europene, a Protocolului la Convenția din 1979 privind poluarea atmosferică transfrontalieră pe distanțe lungi, referitor la poluanții organici persistenți (JO L 81, 19.3.2004, p. 35).

                     (4)

                        Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

                     (5)

                        Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).

                     (6)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

                     (7)

                  http://ec.europa.eu/growth/sectors/chemicals/reach/special-cases_en

                     (8)

                        Decizia 2006/507/CE a Consiliului din 14 octombrie 2004 privind încheierea, în numele Comunității Europene, a Convenției de la Stockholm privind poluanții organici persistenți (JO L 209, 31.7.2006, p. 1).

                     (9)

                        Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

                     (10)

                        Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).

                     (11)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).


               COMISIA EUROPEANĂ
            Bruxelles, 8.3.2019
            COM(2019) 115 final
            2019/0064(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comisiei interamericane pentru tonul tropical și al Reuniunii părților la Acordul privind programul internațional pentru conservarea delfinilor și de abrogare a Deciziei 10126/14

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care urmează să fie adoptată în numele Uniunii în cadrul reuniunilor Comisiei interamericane pentru tonul tropical (CITT) și al Reuniunii părților la Acordul privind programul internațional pentru conservarea delfinilor pentru perioada 2019-2023, în legătură cu adoptarea de măsuri avută în vedere.

               2.Contextul propunerii

               2.1.Convenția de la Antigua și programul internațional pentru conservarea delfinilor

               Convenția pentru întărirea Comisiei interamericane pentru tonul tropical instituite prin Convenția din 1949 între Statele Unite ale Americii și Republica Costa Rica (Convenția de la Antigua) urmărește, prin instituirea CITT, să asigure conservarea pe termen lung și utilizarea sustenabilă a stocurilor de pește reglementate de Convenția de la Antigua. Convenția de la Antigua a intrat în vigoare la 10 octombrie 2008.

               Acordul privind programul internațional pentru conservarea delfinilor (Acordul IDCP) are ca scop, prin stabilirea Reuniunii părților la AIDCP, să reducă treptat mortalitatea accidentală a delfinilor în zona Convenției de la Antigua la niveluri apropiate de zero. În temeiul articolului XIV din Convenția de la Antigua, CITT are un rol esențial în coordonarea punerii în aplicare a acordului și în punerea în aplicare a măsurilor adoptate în cadrul AIDCP. Acordul a intrat în vigoare la 15 februarie 1999.

               Uniunea este parte la CITT și la AIDCP, dat fiind că a aprobat Convenția de la Antigua și AIDCP, în conformitate cu Deciziile 2006/539/CE
                  1
                și, respectiv, 2005/938/CE
                  2
                ale Consiliului.

               2.2.Comisia interamericană pentru tonul tropical și Reuniunea părților la programul pentru conservarea delfinilor

               CITT este organismul instituit prin Convenția de la Antigua responsabil cu gestionarea și conservarea resurselor piscicole din zona Convenției de la Antigua. Organismul adoptă măsuri de conservare și gestionare pentru a asigura conservarea pe termen lung și utilizarea sustenabilă a stocurilor de pește reglementate de convenție.

               Reuniunea părților la AIDCP este organismul instituit prin AIDCP pentru a asigura sustenabilitatea pe termen lung a resurselor marine vii asociate pescuitului de ton cu plasă-pungă în zona Convenției de la Antigua. CITT are responsabilități semnificative privind punerea în aplicare a măsurilor adoptate de Reuniunea părților la AIDCP și asigură secretariatul AIDCP.

               Măsurile adoptate de CITT și Reuniunea părților la AIDCP pot deveni obligatorii pentru Uniune.

               În calitate de membru al CITT și al Reuniunii părților la AIDCP, Uniunea are drepturi de participare și de vot. CITT și Reuniunea părților la AIDCP iau decizii prin consens.

               2.3.Deciziile adoptate de CITT și de Reuniunea părților la AIDCP

               CITT are autoritatea de a adopta măsuri de conservare și gestionare („rezoluții”) pentru zonele de pescuit din sfera sa de competență, iar acestea sunt obligatorii pentru părțile contractante.

               În conformitate cu articolul IX alineatul (7) din Convenția de la Antigua, rezoluțiile intră în vigoare la 45 de zile de la data la care sunt notificate părților contractante de către CITT.

               Reuniunea părților la AIDCP are autoritatea de a adopta decizii pentru a atinge obiectivele AIDCP. Aceste decizii sunt obligatorii pentru părțile contractante după adoptare.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii în cadrul reuniunilor anuale ale organizațiilor regionale de gestionare a pescuitului (ORGP) este în prezent stabilită în conformitate cu o abordare pe două niveluri. O decizie a Consiliului stabilește, pe o bază multianuală, principiile directoare și orientările în ceea ce privește poziția Uniunii, iar aceasta este apoi ajustată, pentru fiecare reuniune anuală, prin documente neoficiale ale Comisiei care sunt discutate în cadrul grupului de lucru al Consiliului.

               În ceea ce privește CITT, această abordare este pusă în aplicare prin Decizia 10126/14 a Consiliului din 23 mai 2014, care stabilește poziția Uniunii în cadrul CITT și al Reuniunii părților la AIDCP pentru perioada 2014-2018. Decizia conține principii și orientări generale, dar ia în considerare, de asemenea, în măsura posibilului, particularitățile CITT și ale AIDCP. În plus, aceasta stabilește procesul standard pentru stabilirea poziției Uniunii, an de an, conform solicitării statelor membre.

               Decizia 10126/14 prevede o revizuire a poziției Uniunii înainte de reuniunea anuală din 2019. Prin urmare, prezenta propunere stabilește poziția Uniunii în cadrul CITT pentru perioada 2019-2023, înlocuind astfel Decizia 10126/14.

               Decizia 10126/14 a inclus principiile și orientările noii politici comune în domeniul pescuitului (PCP), astfel cum a fost stabilită în Regulamentul (UE) nr. 1380/2013 al Parlamentului European și al Consiliului
                  3
               , ținând cont, de asemenea, de obiectivele Comunicării Comisiei privind dimensiunea externă a PCP
                  4
               . În plus, aceasta a adaptat poziția Uniunii la Tratatul de la Lisabona.

               Revizuirea actuală ia în considerare, în ceea ce privește impactul pescuitului, Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „O strategie europeană pentru materialele plastice într-o economie circulară”
                  5
               , Comunicarea comună a Înaltului Reprezentant al Uniunii pentru afaceri externe și politica de securitate și a Comisiei intitulată „Guvernanța internațională a oceanelor: o agendă pentru viitorul oceanelor noastre”
                  6
                și concluziile Consiliului privind respectiva comunicare comună
                  7
               .

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               „Actele cu efecte juridice” includ actele care au efecte juridice în temeiul normelor de drept internațional care reglementează organismul în cauză, precum și instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul legislației adoptate de legiuitorul Uniunii”
                  8
               .

               4.1.2.Aplicarea la cazul în discuție

               CITT și Reuniunea părților la AIDCP sunt organisme instituite printr-un acord, și anume Convenția de la Antigua și AIDCP.

               Actele pe care CITT și Reuniunea părților la AIDCP sunt invitate să le adopte constituie acte cu efecte juridice. Actele avute în vedere urmează să fie obligatorii în temeiul dreptului internațional, în conformitate cu articolul IX din Convenția de la Antigua și cu articolul VII din AIDCP, și sunt în măsură să influențeze în mod decisiv conținutul legislației UE, inclusiv:

               ·Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
                  9
               ;

               ·Regulamentul (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului
                  10
               ; și

               ·Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe
                  11
               .

               Actele avute în vedere nu completează și nu modifică cadrul instituțional al Convenției de la Antigua sau al AIDCP.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul respectiv urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la pescuit. Regulamentul (UE) nr. 1380/2013 reprezintă temeiul juridic care stabilește principiile care trebuie să se reflecte în această poziție.

               Prin urmare, temeiul juridic material al deciziei propuse este articolul 43 alineatul (2) din TFUE. Decizia urmează să înlocuiască Decizia 10126/14, care acoperă perioada 2014-2018.

               4.3.Concluzie

               Temeiul juridic al deciziei propuse ar trebui să fie articolul 43 alineatul (2) din TFUE, coroborat cu articolul 218 alineatul (9) din TFUE.

               2019/0064 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comisiei interamericane pentru tonul tropical și al Reuniunii părților la Acordul privind programul internațional pentru conservarea delfinilor și de abrogare a Deciziei 10126/14

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 2006/539/CE a Consiliului
                  12
               , Uniunea Europeană a încheiat Convenția pentru întărirea Comisiei interamericane pentru tonul tropical instituite prin Convenția din 1949 între Statele Unite ale Americii și Republica Costa Rica (Convenția de la Antigua), care a instituit Comisia interamericană pentru tonul tropical (CITT).

               (2)CITT este organismul instituit prin Convenția de la Antigua responsabil cu gestionarea și conservarea resurselor piscicole din zona Convenției de la Antigua. CITT adoptă măsuri de conservare și gestionare pentru a asigura conservarea pe termen lung și utilizarea sustenabilă a stocurilor de pește reglementate de convenție. Aceste măsuri pot deveni obligatorii pentru Uniune.

               (3)Prin Decizia 2005/938/CE a Consiliului
                  13
               , Uniunea Europeană a aprobat Acordul privind programul internațional pentru conservarea delfinilor (AIDCP), care a instituit Reuniunea părților la programul internațional pentru conservarea delfinilor. Conform articolului XIV din Convenția de la Antigua, CITT are un rol esențial în coordonarea punerii în aplicare a AIDCP și în punerea în aplicare a măsurilor adoptate în cadrul AIDCP. Secretariatul AIDCP este asigurat de CITT.

               (4)Reuniunea părților la AIDCP este organismul instituit prin AIDCP pentru a promova reducerea progresivă, până la niveluri apropiate de zero, a mortalității accidentale a delfinilor cauzate de pescuitul tonului practicat cu plasă-pungă în zona Convenției de la Antigua. Reuniunea părților la AIDCP adoptă decizii pentru a asigura sustenabilitatea pe termen lung a resurselor marine vii asociate pescuitului de ton cu plasă-pungă în zona Convenției de la Antigua. Aceste măsuri pot deveni obligatorii pentru Uniune.

               (5)Regulamentul (UE) nr. 1380/2013 al Parlamentului European și al Consiliului
                  14
                prevede că Uniunea trebuie să garanteze faptul că activitățile de pescuit și de acvacultură asigură condiții de mediu sustenabile pe termen lung și sunt gestionate de o manieră consecventă cu obiectivele de a realiza beneficii economice, sociale și de ocupare a forței de muncă și de a contribui la disponibilitatea aprovizionării cu alimente. De asemenea, regulamentul prevede că Uniunea trebuie să aplice o abordare precaută a gestionării pescuitului și trebuie să aibă ca obiectiv garantarea faptului că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea producției maxime sustenabile. Regulamentul prevede, de asemenea, că Uniunea trebuie să ia măsuri de gestionare și de conservare pe baza celor mai bune avize științifice disponibile, să sprijine dezvoltarea cunoștințelor științifice și a elaborării de avize științifice, să elimine treptat aruncarea capturilor înapoi în mare și să promoveze metode de pescuit care contribuie la un pescuit mai selectiv și la evitarea și reducerea, în măsura posibilului, a capturilor nedorite, precum și la utilizarea unor metode de pescuit cu impact redus asupra ecosistemului marin și a resurselor piscicole. În plus, Regulamentul (UE) nr. 1380/2013 prevede în mod expres că obiectivele și principiile respective trebuie să fie aplicate de Uniune în cadrul relațiilor sale externe în domeniul pescuitului.

               (6)După cum s-a afirmat în Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată „Guvernanța internațională a oceanelor: o agendă pentru viitorul oceanelor noastre”
                  15
                și în concluziile Consiliului privind comunicarea comună respectivă
                  16
               , promovarea măsurilor de susținere și de sporire a eficacității organizațiilor regionale de gestionare a pescuitului (ORGP) și, după caz, îmbunătățirea guvernanței acestora sunt esențiale pentru acțiunea Uniunii în cadrul acestor foruri.

               (7)Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „O strategie europeană pentru materialele plastice într-o economie circulară”
                  17
                se referă la măsuri specifice de reducere a poluării cu materiale plastice și a poluării marine, precum și a pierderii sau abandonării echipamentelor de pescuit pe mare.

               (8)Este adecvat să se stabilească poziția care urmează să fie adoptată în numele Uniunii în cadrul reuniunilor CITT și al Reuniunii părților la AIDCP pentru perioada 2019-2023, dat fiind că măsurile de conservare și executare ale CITT, precum și deciziile Reuniunii părților la AIDCP vor fi obligatorii pentru Uniune și vor fi de natură să influențeze în mod decisiv conținutul legislației Uniunii, și anume Regulamentul (CE) nr. 1005/2008 al Consiliului
                  18
               , Regulamentul (CE) nr. 1224/2009 al Consiliului
                  19
                și Regulamentul (UE) 2017/2403 al Parlamentului European și al Consiliului
                  20
               .

               (9)În prezent, poziția care urmează să fie adoptată în numele Uniunii în cadrul reuniunilor CITT este stabilită prin Decizia 10126/14 a Consiliului
                  21
               . Prin urmare, este adecvat ca Decizia 10126/14 să fie abrogată și înlocuită cu o nouă decizie pentru perioada 2019-2023.

               (10)Având în vedere caracterul dinamic al resurselor piscicole în zona Convenției de la Antigua și, prin urmare, necesitatea ca poziția Uniunii să țină seama de noile evoluții, inclusiv de noile informații științifice și de altă natură prezentate înainte sau în timpul reuniunilor CITT și al Reuniunii părților la AIDCP, ar trebui stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din Tratatul privind Uniunea Europeană (TUE), pentru precizarea anuală a poziției Uniunii pentru perioada 2019-2023,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul reuniunilor Comisiei interamericane pentru tonul tropical (CITT) și al Reuniunii părților la Acordul privind programul internațional pentru conservarea delfinilor (AIDCP) este stabilită la anexa I.

               Articolul 2

               Precizarea anuală a poziției pe care Uniunea urmează să o adopte în cadrul reuniunilor CITT și al Reuniunii părților la AIDCP se face în conformitate cu anexa II.

               Articolul 3

               Poziția Uniunii stabilită în anexa I este evaluată și, după caz, revizuită de către Consiliu la propunerea Comisiei cel târziu pentru reuniunea anuală a CITT din 2024.

               Articolul 4

               Decizia 10126/14 din 23 mai 2014 se abrogă.

               Articolul 5

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia 2006/539/CE a Consiliului din 22 mai 2006 privind încheierea, în numele Comunității Europene, a Convenției pentru întărirea Comisiei interamericane pentru tonul tropical instituită prin Convenția din 1949 între Statele Unite ale Americii și Republica Costa Rica (JO L 224, 16.8.2006, p. 22).

                     (2)

                        Decizia 2005/938/CE a Consiliului din 8 decembrie 2005 privind aprobarea în numele Comunității Europene a Acordului privind programul internațional pentru conservarea delfinilor (JO L 348, 30.12.2005, p. 26).

                     (3)

                        Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (4)

                        COM(2011) 424, 13.7.2011.

                     (5)

                        COM(2018) 28 final, 16.1.2018.

                     (6)

                        JOIN(2016) 49 final, 10.11.2016.

                     (7)

                        7348/1/17 REV 1, 24.3.2017.

                     (8)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (9)

                        JO L 286, 29.10.2008, p. 1.

                     (10)

                        JO L 343, 22.12.2009, p. 1.

                     (11)

                        JO L 347, 28.12.2017, p. 81.

                     (12)

                        Decizia Consiliului din 22 mai 2006 privind încheierea, în numele Comunității Europene, a Convenției pentru întărirea Comisiei interamericane pentru tonul tropical instituită prin Convenția din 1949 între Statele Unite ale Americii și Republica Costa Rica (JO L 224, 16.8.2006, p. 22).

                     (13)

                        Decizia 2005/938/CE a Consiliului din 8 decembrie 2005 privind aprobarea în numele Comunității Europene a Acordului privind programul internațional pentru conservarea delfinilor (JO L 348, 30.12.2005, p. 26).

                     (14)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (15)

                        JOIN(2016) 49 final, 10.11.2016.

                     (16)

                        7348/1/17 REV 1 din 24.3.2017.

                     (17)

                        COM(2018) 28 final, 16.1.2018.

                     (18)

                        Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

                     (19)

                        Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).

                     (20)

                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).

                     (21)

                        Decizia Consiliului din 23 mai 2014 privind poziția care urmează să fie adoptată, în numele Uniunii, în cadrul Comisiei interamericane pentru tonul tropical (CITT).

    ---documentbreak---

               COMISIA EUROPEANĂ
            Bruxelles, 8.3.2019
            COM(2019) 115 final
            ANEXE
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comisiei interamericane pentru tonul tropical și al Reuniunii părților la Acordul privind programul internațional pentru conservarea delfinilor și de abrogare a Deciziei 10126/14

               ANEXA I

               Poziția care urmează să fie adoptată în numele Uniunii în cadrul Comisiei interamericane pentru tonul tropical (CITT) și al Reuniunii părților la Acordul privind programul internațional pentru conservarea delfinilor (AIDCP)

               1.PRINCIPII

               În cadrul CITT și al Reuniunii părților la AIDCP, Uniunea:

               a) acționează în conformitate cu obiectivele și principiile urmărite de Uniune în cadrul politicii comune în domeniul pescuitului (PCP), în special prin intermediul abordării precaute și al obiectivelor privind producția maximă sustenabilă menționate la articolul 2 alineatul (2) din Regulamentul (UE) nr. 1380/2013, pentru a promova implementarea unei abordări ecosistemice a gestionării pescuitului, pentru a evita și reduce, în măsura posibilului, capturile nedorite și pentru a elimina treptat practica aruncării înapoi în mare a capturilor, pentru a reduce la minimum impactul activităților de pescuit asupra ecosistemelor marine și a habitatelor lor, precum și pentru a garanta un nivel de trai decent persoanelor care depind de activitățile de pescuit, prin promovarea în Uniune a unui pescuit competitiv și viabil din punct de vedere economic, ținând seama de interesul consumatorilor;

               b) depune eforturi pentru implicarea corespunzătoare a părților interesate în faza de pregătire a măsurilor CITT și AIDCP și se asigură că măsurile adoptate în cadrul CITT și al Reuniunii părților la Acordul AIDCP sunt în conformitate cu Convenția de la Antigua și, respectiv, cu AIDCP;

               c) se asigură că măsurile adoptate în cadrul CITT și al Reuniunii părților la AIDCP respectă legislația internațională și, în special, prevederile Convenției ONU asupra dreptului mării din 1982, ale Acordului ONU din 1995 privind conservarea și gestionarea populațiilor transzonale și a stocurilor de pești mari migratori, ale Acordului din 1993 privind promovarea respectării măsurilor internaționale de conservare și gestionare de către navele de pescuit în marea liberă și ale acordului din 2009 al Organizației Națiunilor Unite pentru Alimentație și Agricultură privind măsurile de competența statului portului;

               d) promovează poziții coerente cu cele mai bune practici ale organizațiilor regionale de gestionare a pescuitului (ORGP) din aceeași zonă;

               e) urmărește să obțină coerență și sinergii cu politica urmărită de Uniune în cadrul relațiilor bilaterale cu țări terțe în domeniul pescuitului și asigură coerența cu celelalte politici ale sale, în special în materie de relații externe, ocuparea forței de muncă, mediu, comerț, dezvoltare, cercetare și inovare;

               f)garantează respectarea angajamentelor internaționale ale Uniunii;

               g) respectă concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului
                  1
               ;

               h) urmărește să creeze condiții de concurență echitabile pentru flota Uniunii în zona Convenției CITT, pe baza acelorași principii și standarde ca cele aplicabile în temeiul dreptului Uniunii, și să promoveze punerea în aplicare uniformă a principiilor și standardelor respective;

               i) respectă Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată „Guvernanța internațională a oceanelor: o agendă pentru viitorul oceanelor”
                  2
               , precum și concluziile Consiliului cu privire la comunicarea comună respectivă
                  3
                și promovează măsuri de sprijin și îmbunătățire a eficacității CITT și a AIDCP și, dacă este cazul, îmbunătățește guvernanța și performanța acestora (în special în ceea ce privește știința, conformitatea, transparența și procesul decizional), ca o contribuție la gestionarea durabilă a oceanelor în toate dimensiunile sale;

               j) promovează coordonarea între ORGP și convențiile maritime regionale și cooperarea cu organizațiile mondiale, după caz, în cadrul mandatelor lor, dacă este cazul;

               k)promovează coordonarea și cooperarea pe teme de interes comun cu alte ORGP din sectorul tonului, în special prin reactivarea așa-numitului proces Kobe pentru ORGP din sectorul tonului și extinderea acestuia la toate ORGP.

               2.ORIENTĂRI

               Uniunea depune eforturi, dacă este necesar, pentru a sprijini adoptarea de către CITT și AIDCP a următoarelor acțiuni:

               a) măsuri de conservare și de gestionare a resurselor piscicole din zona Convenției de la Antigua pe baza celor mai bune avize științifice disponibile, incluzând capturile totale admisibile (TAC) și cotele sau măsurile de reglementare a efortului de pescuit pentru resursele biologice marine vii care fac obiectul CITT, care să ducă la obținerea ratei de exploatare pentru producția maximă durabilă, în mod progresiv, printr-o creștere incrementală, cel târziu până în 2020. Dacă este necesar, măsurile de conservare și gestionare respective includ măsuri specifice pentru stocurile care suferă din cauza depășirii cotelor de pescuit, în vederea menținerii efortului de pescuit în conformitate cu posibilitățile de pescuit disponibile;

               b) măsuri de prevenire, descurajare și eliminare a pescuitului ilegal, nedeclarat și nereglementat (INN) în zona convenției, inclusiv introducerea navelor pe lista INN;

               c) măsuri de monitorizare, control și supraveghere în zona Convenției de la Antigua, inclusiv adoptarea măsurilor de competența statului portului și consolidarea Sistemului de monitorizare a navelor (VMS), pentru a asigura eficiența controlului și conformitatea cu măsurile adoptate în cadrul CITT;

               d) măsuri de reducere la minimum a impactului negativ al activităților de pescuit asupra biodiversității și ecosistemelor marine și asupra habitatelor acestora, inclusiv măsuri de reducere a poluării marine și de prevenire a evacuării materialelor plastice în mare, precum și de reducere a impactului materialelor plastice prezente în mare asupra biodiversității și a ecosistemelor marine, măsuri de protecție a ecosistemelor marine sensibile din zona Convenției de la Antigua, în conformitate cu rezoluțiile Adunării Generale a ONU, precum și măsuri de evitare și de reducere pe cât posibil a capturilor nedorite, inclusiv în special a speciilor marine vulnerabile, și de eliminare treptată a capturilor aruncate înapoi în mare;

               e)măsuri de gestionare a utilizării dispozitivelor de concentrare a peștilor (FAD), în special pentru îmbunătățirea colectării datelor, pentru cuantificarea exactă, urmărirea și monitorizarea utilizării FAD, pentru reducerea impactului asupra stocurilor vulnerabile de ton, pentru atenuarea efectelor potențiale ale acestora asupra speciilor vizate și a celor nevizate, precum și asupra ecosistemului și pentru reducerea contribuției la deșeurile marine;

               f)măsuri de reducere a impactului echipamentelor de pescuit abandonate, pierdute sau aruncate în alt mod în oceane și de facilitare a identificării și recuperării unor astfel de echipamente;

               g) măsuri de consolidare a sistemului de monitorizare a conformității în cadrul organizației și de asigurare a unei monitorizări eficace a acțiunilor întreprinse de statele de pavilion pentru a soluționa problemele de neconformitate;

               h) măsuri care vizează interzicerea activităților de pescuit desfășurate exclusiv în scopul recoltării înotătoarelor de rechin și care să prevadă ca toți rechinii să fie debarcați cu toate înotătoarele atașate în mod natural;

               i)abordări comune cu alte ORGP, după caz, în special cu cele implicate în gestionarea pescuitului în aceeași zonă;

               j) măsuri tehnice suplimentare pe baza consultanței oferite de organismele și grupurile de lucru ale CITT și ale Reuniunii părților la AIDCP;

               k)reducerea progresivă, până la niveluri apropiate de zero, a mortalității accidentale a delfinilor ca urmare a pescuitului de ton practicat cu plase-pungă și evaluări periodice ale populației de delfini;

               l)recomandări, acolo unde este relevant și în măsura permisă de documentele constitutive relevante, de încurajare a implementării Convenției privind munca în domeniul pescuitului a Organizației Internaționale a Muncii (OIM);

               m)măsuri pentru a asigura eficiența organizației, inclusiv efectuarea de evaluări periodice ale performanțelor organizației.

               ANEXA II

               Precizarea anuală a poziției Uniunii care urmează să fie adoptată în cadrul reuniunilor Comisiei interamericane pentru tonul tropical și al Reuniunii părților la Acordul privind programul internațional pentru conservarea delfinilor

               Înaintea fiecărei reuniuni a CITT și a Reuniunii părților la AIDCP, atunci când organismele în cauză sunt invitate să adopte decizii cu efecte juridice asupra Uniunii, se iau măsurile necesare pentru ca poziția care urmează să fie exprimată în numele Uniunii să țină seama de cele mai recente informații științifice și de altă natură relevante transmise Comisiei, în conformitate cu principiile și orientările stabilite în anexa I.

               În acest sens și pe baza informațiilor menționate, Comisia transmite Consiliului sau grupurilor sale de pregătire, cu suficient timp înainte de fiecare reuniune a CITT sau de Reuniunea părților la AIDCP, un document scris care prezintă în detaliu propunerea de precizare a poziției Uniunii, în vederea dezbaterii și a adoptării detaliilor referitoare la poziția care urmează să fie exprimată în numele Uniunii.

               În cazul în care, în cadrul unei reuniuni a CITT sau a Reuniunii părților la AIDCP, nu se poate ajunge la un acord, inclusiv la fața locului, astfel încât poziția Uniunii să ia în considerare noile elemente, se sesizează Consiliul sau grupurile sale de pregătire cu privire la chestiunea respectivă.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final din 10.11.2016.

                     (3)

                        7348/1/17 REV 1 din 24.3.2017.